આખરે આપણે એકમેકને ચાહીએ છીએ, નવા વર્ષે ‘સાલ મુબારક’ ઈચ્છીએ છીએ, તે શા માટે ? શું આપણા તમામ પ્રેમસંબંધોમાં નકરો સ્વાર્થ જ ભર્યો છે ? એવું નથી. આપણા જીવનમાં કોઈ એક એવી ઘડી તો આવી જ છે કે જ્યારે કોઈના માટે પ્રેમ અનુભવીને આપણે સમૃદ્ધ થયાનો ભાવ ઊમટ્યો હોય ? સાચો પ્રેમભાવ આપીને જે અનુભવી શકાય છે. પ્રેમનો પર્યાય છે – આપવું. પ્રેમ બીજાને દે છે, એટલા માટે તો તે ‘દેવ’ છે. પ્રેમ આપણા અહંને ઓગાળે છે, આસક્તિનાં, મોહનાં જાળાંને દૂર કરે છે અને આપણને ઈશ્વર સાથે જોડી આપે છે. પ્રેમ એવો ચૈતન્ય સ્પર્શ છે, જે શલ્યામાંથી અહલ્યાનું રૂપાંતર કરી શકે છે.